62015FJ0048_SUM
SENTENZA TAT-TRIBUNAL GĦAS-SERVIZZ PUBBLIKUTAL-UNJONI EWROPEA(Imħallef uniku)
18 ta’ Lulju 2016
Kawża F-48/15
SD
vs
L-Uffiċċju tal-Proprjetà Intellettwali tal-Unjoni Ewropea (EUIPO)
“Servizz pubbliku – Uffiċjali – Evalwazzjoni – Eżerċizzju ta’ evalwazzjoni 2013 – Rapport ta’ evalwazzjoni – Żball manifest ta’ evalwazzjoni – Pjan ta’ rkupru – Att li jikkawża preġudizzju – Ammissibbiltà”
Suġġett:
Rikors ippreżentat skont l-Artikolu 270 TFUE, applikabbli għat-Trattat KEEA abbażi tal-Artikolu 106a tiegħu, li permezz tiegħu SD titlob, essenzjalment, l-annullament, minn naħa, tar-rapport ta’ evalwazzjoni tagħha għall-perijodu mill-1 ta’ Jannar sal-31 ta’ Diċembru 2013 u, min-naħa l-oħra, tal-“pjan ta’ rkupru” adottat abbażi ta’ dan ir-rapport kif ukoll il-kundanna tal-Uffiċċju tal-Proprjetà Intellettwali tal-Unjoni Ewropea (EUIPO, jew iktar ’il quddiem l-“Uffiċċju”) biex iħallasha, b’kumpens għad-danni morali li sofriet, kumpens ta’ ammont xieraq, evalwat, mingħajr preġudizzju għal żieda jew tnaqqis matul il-kawża, għas-somma ta’ EUR 10000.
Deċiżjoni:
Ir-rikors huwa miċħud. SD għandha tbati l-ispejjeż tagħha u hija kkundannata għall-ispejjeż tal-Uffiċċju tal-Proprjetà Intellettwali tal-Unjoni Ewropea.
Sommarju
Uffiċjali – Evalwazzjoni – Rapport ta’ evalwazzjoni – Setgħa diskrezzjonali tal-evalwaturi – Stħarriġ ġudizzjarju – Limiti – Żball manifest ta’ evalwazzjoni – Kunċett
(Regolamenti tal-Persunal, Artikolu 43)
Rikorsi tal-uffiċjali – Att li jikkawża preġudizzju – Kunċett – Pjan ta’ rkupru intiż biex itejjeb ir-rendiment professjonali, stabbilit b’rabta stretta mar-rapport ta’ evalwazzjoni – Esklużjoni
(Regolamenti tal-Persunal, Artikoli 90(2) u 91(1))
Fil-qasam tal-evalwazzjoni tal-merti, l-evalwaturi għandhom setgħa diskrezzjonali wiesgħa ħafna u, konsegwentement, l-istħarriġ tal-qorti tal-Unjoni għandu jkun limitat għall-verifika tal-assenza ta’ żball ta’ fatt, ta’ żball manifest ta’ evalwazzjoni jew ta’ użu ħażin ta’ poter.
B’mod partikolari, żball jista’ biss jiġi kklassifikat bħala manifest meta dan ikun jista’ jiġi faċilment identifikat fid-dawl tal-kriterji li għalihom il-leġiżlatur kellu l-intenzjoni li jissuġġetta l-eżerċizzju ta’ setgħa deċiżjonali. Konsegwentement, il-provi li għandha l-oneru li tippreżenta r-rikorrenti għal dan il-għan għandhom ikunu biżżejjed biex iċaħħdu minn kull plawżibbiltà l-evalwazzjonijiet ta’ fatt imsemmija fir-rapport ta’ evalwazzjoni kkontestat. Fi kliem ieħor, l-ilment ibbażat fuq żball manifest ta’ evalwazzjoni għandu jiġi miċħud jekk, minkejja l-provi miġjuba mir-rikorrenti, l-evalwazzjoni kkontestata tidher li hija fi kwalunkwe każ plawżibbli.
(ara l-punti 35 u 36)
Referenza:
It-Tribunal għas-Servizz Pubbliku: sentenzi tal-10 ta’ Novembru 2009, N vs Il-Parlament, F-93/08, EU:F:2009:151, punt 58, u tat-18 ta’ Marzu 2015, Rajala vs UASI, F-24/14, EU:F:2015:10, punti 41 sa 43 u l-ġurisprudenza ċċitata
Att bħal pjan ta’ rkupru għat-titjib tar-rendiment professjonali, stabbilit b’rabta stretta mar-rapport ta’ evalwazzjoni, mill-kontenut u mill-għan tiegħu, ma huwiex att awtonomu u indipendenti mill-evalwazzjoni tal-merti tal-uffiċjal ikkonċernat, ħlief jekk ikun ipprovat li dan ġie adottat bi skop differenti milli t-titjib fir-rendiment professjonali ta’ dan tal-aħħar, u b’hekk billi jaffettwa d-drittijiet jew il-pożizzjoni statutorja tiegħu.
Għalhekk, peress li t-Tribunal għas-Servizz Pubbliku kkonstata li r-rapport ta’ evalwazzjoni ma huwiex ivvizzjat b’illegalità, il-pjan ta’ rkupru li ġie stabbilit b’rabta stretta mar-rapport imsemmi ma jistax jiġi kklassifikat, bħala tali, bħala att li jikkawża preġudizzju u, konsegwentement, lanqas ma jista’ jkun is-suġġett la ta’ lment u lanqas ta’ rikors għal annullament.
(ara l-punti 57, 58 u 61)
Referenza:
Il-Qorti Ġenerali tal-Unjoni Ewropea: sentenza tat-3 ta’ Diċembru 2015, Sesma Merino vs UASI, T-127/14 P, EU:T:2015:927, punt 35